Temeljem odredbi Opće EU uredbe o zaštiti podatka 2016/679/EZ (nadalje u tekstu: Uredba) i Zakona o provedbi Opće uredbe o zaštiti podataka (NN 42/2018), te Statuta **Medicinske škole Ante Kuzmanića** (u daljnjem tekstu Škola), Ulica dr. Franje Tuđmana 24/G, 23 000 Zadar, Školski odbor, na sjednici održanoj 13. 02. 2019. donosi

**PRAVILNIK O ZAŠTITI OSOBNIH PODATAKA**

**OPĆE ODREDBE**

**Članak 1.**

Pravilnikom o zaštiti osobnih podataka (u daljnjem tekstu: Pravilnik) Škola želi jasno i nedvosmisleno definirati pravila ponašanja i načine na koje obrade osobnih podataka provodi isključivo prema načelima Uredbe uvažavajući činjenicu kako je zaštita osobnih podatka jedno od temeljnih ljudskih prava, pogotovo u segmentu maloljetnika.

Svrha Pravilnika je uspostaviti standarde za sve zaposlenike Škole kao i druge djelatnike prilikom rada i profesionalnog djelovanja u Školi i to u odnosu na postupanje sa osobnim podacima.

Krajnji cilj je minimizacija rizika vezanih uz moguće nesukladnosti s postojećim propisima, a o čemu ovisi pravodobna i kvalitetna reakcija zaposlenika u svakom pojedinom slučaju. S tim u vezi se zaposlenici pozivaju da, u slučaju nerazumijevanja pojedinih odredbi ovog Pravilnika, nejasnoća prilikom implementiranja u svakodnevnom radu ili bilo kakve dvojbe vezane uz trenutno ili buduće prikupljanje, obradu ili pohranu osobnih podataka, zaustave svako postupanje te da se obvezno obrate službeniku za zaštitu podataka radi daljnjeg savjetovanja i uputa.

Ovim Pravilnikom Škola želi osigurati jedinstvenu i visoku razinu zaštite osobnih podataka koje obrađuje. Škola ostvaruje zaštitu osobnih podataka ponajprije na sljedeće načine: a) usvajanjem ovog Pravilnika, kojim se reguliraju opća pravila vezana uz zaštitu osobnih podataka b) usvajanjem posebnih internih pravilnika ili protokola kojima se detaljnije regulira obrada osobnih podataka c) primjenom kadrovskih, organizacijskih i tehničkih mjera zaštite osobnih podataka d) imenovanjem službenika za zaštitu podataka e) ažurnim vođenjem evidencija o aktivnostima obrade podataka f) kontinuiranom edukacijom zaposlenika o važnosti zaštite osobnih podataka.

**Članak 2.**

Pravilnik se primjenjuje pri svakom prikupljanju i obradi osobnih podataka fizičkih osoba, neovisno u kojoj fazi uspostave suradnje ili bilo koje druge vrste odnosa sa Školom (obavljaju li se tek inicijalne pripreme ili je postupak već u tijeku).

Primjenjuje se na sve aktivnosti obrade osobnih podataka koje Škola obavlja, a koje osobito uključuju:

1. obradu osobnih podataka zaposlenika pri sklapanju, izvršavanju i obradi ugovora o radu i za kontaktiranje potencijalnih zaposlenika u selekcijskim postupcima prije donošenja odluke o zapošljavanju

2. obradu osobnih podataka fizičkih osoba koje Škola angažira temeljem ugovora o djelu, autorskih ugovora i sličnih ugovora

3. obradu osobnih podataka radnika zaposlenih kod dobavljača Škole

4. obradu osobnih podataka članova obitelji zaposlenika u dijelu koji je nužan za provedbu zakonskih obveza ili ostvarivanje nekog prava prema važećem Pravilniku o radu i/ili Kolektivnom ugovoru

5. obradu osobnih podataka učenika polaznika Škole te njihovih roditelja ili zakonskih skrbnika, kao i svih drugih osoba koje u Školi polaze različite oblike školovanja

6. sve druge aktivnosti obrade osobnih podataka koje Škola obavlja ili bi u budućnosti mogla obavljati bilo na povremenoj, bilo na kontinuiranoj osnovi.

Ovaj Pravilnik je obvezujući za sve zaposlenike Škole, kao i za sve vanjske izvršitelje koji obavljaju dio poslova za Školu vezano uz izvođenje nastave kada nastupaju kao fizičke osobe. Ukoliko Škola procijeni da je neophodno za neometano poslovanje te postupanje s osobnim podacima na adekvatan način tražit će i od ostalih vanjskih izvršitelja da prihvate ovaj Pravilnik.

**Članak 3.**

*Osobni podaci*

Prema Uredbi, osobni podaci su svi podaci koji se odnose na pojedinca čiji je identitet utvrđen ili se može utvrditi („ispitanik”), a pojedinac ili ispitanik kako ga zove Uredba, čiji se identitet može utvrditi jest osoba koja se može identificirati izravno ili neizravno. **Osobni podaci su primjerice, ali ne isključivo, ime i prezime, adresa, broj telefona, e-mail adresa, IP adresa**, OIB, broj tekućeg računa, fotografija, snimka na kojoj se vidi lice, otisak prsta ili rožnice, zdravstveno stanje itd.

*Svrha*

Svrha u koju se prikupljaju osobni podaci mora biti jasna, nedvosmislena i transparentna kako bi svaki pojedinac (ispitanik) znao točno na što daje svoju suglasnost te za što će njegovi podaci biti korišteni.

*Obrada*

Prema Uredbi, obrada znači - svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje.

Škola obrađuje podatke do kojih je došla direktno od ispitanika te ih koristi isključivo u svrhe za koje su podaci dobiveni.

*Voditelj obrade*

Voditelj obrade je fizička ili pravna osoba koja definira svrhu i sredstva obrade podataka te prikuplja osobne podatke.

Škola je Voditelj obrade osobnih podataka jer definira svrhe u koje se podaci prikupljaju, načine njihove obrade, rokove pohrane ukoliko nisu zakonski propisani i prikuplja podatke od pojedinaca.

*Izvršitelj obrade*

Izvršitelj obrade je fizička ili pravna osoba koja obrađuje osobne podatke u ime Voditelja obrade te podliježe zakonskim obvezama o povjerljivosti podataka bilo koje vrste. Prilikom obrade podataka je dužan poduzeti sve mjere zaštite te pomoći Voditelju obrade u odgovorima na zahtjeve ispitanika te prilikom suradnje s nadzornim tijelom i drugim ovlaštenim tijelima.

Izvršitelji obrade s kojima Škola surađuje su svi vanjski izvršitelji određenih usluga s kojima škola ima definiran pravni posao (primjerice, ali ne isključujući vanjski fotografski studio, volonterske udruge, klinike, domovi, dječji vrtići, liječnici, volonteri i sl.).

**OBRADA OSOBNIH PODATAKA**

**Članak 4.**

*Prikupljanje podataka*

Škola prikuplja osobne podatke sukladno važećoj zakonskoj regulativi koja se primarno oslanja na Zakon o odgoju i obrazovanju u osnovnoj i srednjoj školi i pripadajuće Pravilnike te na računovodstvene propise. Osobni podaci koji se prikupljaju odnose se na učenike, buduće i sadašnje polaznike Medicinske škole Ante Kuzmanića –Zadar, te njihove roditelje i/ili skrbnike koji su dani svojevoljno te na zaposlenike i vanjske suradnike koji se zapošljavaju putem ugovora o volontiranju, ugovora o djelu ili autorskog ugovora.

*Načela*

1. Zakonitost, poštenje i transparentnost

2. Ograničavanje svrhe – osobni podaci mogu biti isključivo prikupljeni u posebne, izričite i zakonite svrhe te se ne smiju obrađivati na način koji nije u skladu s tim svrhama

3.Smanjenje količine podataka – osobni podaci moraju biti primjereni, relevantni i prikupljeni u ograničenim količinama u odnosu na svrhe u koje se obrađuju

4. Točnost – osobni podaci koji se obrađuju moraju biti točni i redovno ažurirani te održavani 5. Ograničenje pohrane – osobni podaci se moraju čuvati u obliku koji omogućuje identifikaciju ispitanika samo onoliko dugo koliko je potrebno u svrhe radi kojih se obrađuju osim ukoliko drugi važeći propis nije definirao točno određeni vremenski period čuvanja osobnih podatak

6. Cjelovitost i povjerljivost – osobni podaci moraju biti obrađivani na način kojim se osigurava adekvatna sigurnost, uključujući zaštitu od neovlaštenog ili nezakonitog pristupa i slučajnog gubitka, uništenja ili modifikacije podataka primjenom odgovarajućih tehničkih ili organizacijskih mjera

*Temelji za prikupljanje osobnih podataka*

U redovnom poslovanju Škola se susreće uglavnom s prva tri temelja za obradu osobnih podataka:

**1. Zakonska obveza** – obrada osobnih podataka se temelji na Zakonu, Pravilniku ili drugom pravnom aktu kako bi se poštivala prava koja ispitanik temeljem tih propisa ima te nije potrebna zasebna/dodatna suglasnost ispitanika.

**2. Ugovorna obveza** – obrada osobnih podataka se temelji na ugovornom odnosu koji se uspostavlja ili je već uspostavljen sa ispitanikom temeljem koje se pružaju određene usluge ili kupuju određeni proizvodi te nije potrebna zasebna/dodatna suglasnost ispitanika.

**3. Privola ispitanika** – u slučajevima kada ne postoji zakonska ili ugovorna osnova, a potrebno je izvršiti obradu osobnih podataka. Ukoliko se obrada temelji na privoli Voditelj obrade mora isto moći dokazati. Privola treba biti dobrovoljna, posebna, lako razumljiva i nedvosmislena želja ispitanika, pisana jasnim i jednostavnim jezikom te ne može biti uvjet pružanja usluge i može se povući jednostavno kako je i dana.

Privolu u Školi roditelji daju isključivo na propisanom obrascu koji se nalazi u Tajništvu te se daje razrednicima na početku školske godine, ukoliko roditelj istu nije potpisao prilikom upisa učenika u školu, kako bi prikupili suglasnosti od roditelja. Na toj privoli su definirane svrhe u koje se osobni podaci učenika i/ili roditelja/skrbnika mogu obrađivati.

*Prava ispitanika*

Sukladno Uredbi ispitanici imaju određena prava koja je svaki Voditelj ili Izvršitelj obrade dužan poštivati, što Škola i čini omogućujući svakom ispitaniku provedbu niže navedenih prava.

Kako bi ispitanik iskoristio neko od navedenih prava mora predati svoj zahtjev Službeniku za zaštitu podataka (definirano zasebnim Protokolom o postupanju sa zahtjevima ispitanika koji je sastavni dio ovog dokumenta).

**1. Pravo na pristup podacima**

Svaki ispitanik ima pravo dobiti od Voditelja obrade potvrdu obrađuju li se njegovi osobni podaci i ako da pristup samim podacima te svrsi obrade, primateljima podataka, razdoblju čuvanja podataka, postojanju ostalih prava koja ima, izvor podataka ukoliko nisu prikupljeni od ispitanika te postojanju automatiziranog donošenja odluka i eventualnog prijenosa u treće zemlje. Za svaki upit ispitanika vezano uz neko od nižih prava ispitaniku je potrebno dostaviti povratnu informaciju o provedenim zahtjevima i napravljenim korekcijama.

**2. Pravo na ispravak**

Svaki ispitanik ima pravo bez nepotrebnog odgađanja ishoditi od Voditelja obrade ispravak netočnih osobnih podataka ili nadopunu podataka ovisno o svrsi obrade, a koji se na njega odnose.

**3. Pravo na brisanje („pravo na zaborav“)**

Svaki ispitanik ima pravo na brisanje njegovih osobnih podataka, pogotovo ukoliko je povukao svoju privolu za određen svrhu ili primijeti da se njegovi podaci nezakonito obrađuju ili kada nisu nužni u odnosu na svrhu za koju su prikupljeni ili su pak neovlašteno objavljeni. Ukoliko je podatke potrebno trajno čuvati temeljem zakonskih propisa ili su potrebni radi ispunjenja zakonskih obveza, ugovornih obveza i drugih pravnih temelja iz podatke SŠ Mlinarska neće brisati te će o tome adekvatno informirati ispitanika.

**4. Pravo na ograničenje obrade**

Svaki ispitanik ima pravo ishoditi ograničenje obrade njegovih osobnih podataka koje može tražiti primjerice ako je podnio prigovor na obradu podataka, sumnja u točnost osobnih podataka koji se obrađuju ili u zakonitost njihove obrade, no ne želi da se ti podaci izbrišu, ili su još potrebni radi ostvarenja pravnih zahtjeva.

**5. Pravo na prenosivost podataka**

Ukoliko se obrada temelji na privoli ili se vrši u svrhu izvršenja ugovora sklopljenog s ispitanikom, a istodobno se izvodi automatiziranim sredstvima, ispitanik ima pravo zaprimiti svoje osobne podatke koje smo od njega dobili. Ukoliko zatraži njegovi osobni podaci će se prenijeti izravno drugom Voditelju obrade, ako isto bude tehnički izvedivo.

**6. Pravo na prigovor**

U svakom trenutku ispitanik s obzirom na njegovu posebnu situacija, može uložiti prigovor na obradu osobnih podataka koji se odnose na njega, zbog čega će Škola obradu ograničiti. Navedene podatke od strane ispitanika će Škola izbrisati i prestati obrađivati, osim ukoliko se ne dokaže da za obradu postoje obrazloženi i opravdani pravni temelji. Nakon podnošenja prigovora osobni podaci ispitanika će se prestati obrađivati u navedenu svrhu.

**7. Pravo na neprimjenu odluka kod automatizirane obrade**

Ispitanik ima pravo da se na njega ne odnosi odluka koja se temelji isključivo na automtiziranoj obradi (npr. Izrada profila), a koja ima pravne učinke na njega osim kada je dao izričitu privolu, utemeljena je na važećim pravnim propisima ili potrebna za izvršenje ugovora. Važno je da u takvim situacijama postoji mogućnost ljudske intervencije u donošenje odluke.

**8. Pravo na pritužbu nadzornom tijelu**

Svaki ispitanik ima pravo pritužbe nadzornom tijelu ukoliko smatra da je obrada njegovih osobnih podataka u suprotnosti s Uredbom. Za područje Republike Hrvatske nadzorno je tijelo Agencija za zaštitu osobnih podataka, sa sjedištem na adresi: Martićeva ulica 14, 10000 Zagreb, Hrvatska, web: http://azop.hr/, tel.: +385 1 4609 000.

**9. Pravo na povlačenje privole**

Ako se obrada osobnih podataka ispitanika temelji na njegovoj privoli, ima ju pravo u bilo kojem trenutku povući, bez ikakvih posljedica. To može napraviti tako da se obrati Službeniku za zaštitu podataka čiji kontakti se nalaze na web stranici škole.

*Rokovi čuvanja podataka*

Rokovi čuvanja različitih kategorija osobnih podataka navedeni su u evidenciji o aktivnostima obrade zasebno za različite vrste osobnih podataka.

Rokovi čuvanja određuju se uzimajući u obzir zakonske propise te potrebe zaštite interesa **Medicinska škole Ante Kuzmanića**-Zadar.

*Posebne kategorije podataka*

brada osobnih podataka koji spadaju u posebne kategorije se zabranjuje osim ukoliko postoji izričita privola ispitanika ili je obrada nužna za ostvarenje određenih prava vezanih uz radno pravo, pravo o socijalnoj sigurnosti i zaštiti i ostalim slučajevima navedenim u Uredbi.

Podaci koji spadaju u posebnu kategoriju su rasno ili etničko porijeklo, politička orijentacija i mišljenja, vjerska ili filozofska uvjerenja, članstvo u sindikatu, genetički podaci, biometrijski podaci u svrhu identifikacije, medicinski podaci, podaci o spolnom životu ili seksualnoj orijentaciji ispitanika.

*Povreda zaštite osobnih podataka*

Unatoč odgovarajućim mjerama zaštite osobnih podataka koje Škola poduzima kako bi se spriječile povrede osobnih podataka, nije isključena mogućnost da ipak dođe do povrede osobnih podataka. Pored mjera zaštite koje bi trebale osigurati da do povrede ne dođe, Škola poduzima i tehničke mjere kojima je cilj otkriti je li do povrede došlo.

Povreda osobnih podataka znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

**O uništenju osobnih podataka** riječ je kad osobni podaci više ne postoje ili ne postoje u obliku u kojem su potrebni za svrhe u koje ih obrađuje.

**O gubitku** je riječ kada osobni podaci postoje, ali se izgubila kontrola nad njima ili mogućnost pristupa ili podaci na drugi način više nisu u posjedu Škole. Gubitak može biti privremenog ili trajnog karaktera.

**O izmjeni** je riječ kada zbog promjena izvršenih na njima osobni podaci više nisu potpuni, točni ili ažurni.

**O neovlaštenom otkrivanju ili pristupu osobnim podacima** radi se kada je došlo do njihovog otkrivanja osobama koje za to nisu ovlaštene.

Ukoliko se otkrije da je došlo do povrede zaštite nad osobnim podacima potrebno je slijediti propisani protokol koji je sastavni dio ovog pravilnika i obvezujući za sve zaposlenike Škole.

Škola će dokumentirati svaku povredu osobnih podataka, uključujući činjenice vezane za povredu osobnih podataka, posljedice i mjere poduzete za popravljanje štete.

**SLUŽBENIK ZA ZAŠTITU OSOBNIH PODATAKA**

**Članak 5.**

*Službenik za zaštitu podataka* je osoba koja je imenovana od strane Škole i čija je zadaća kontinuirani nadzor nad primjenom Uredbe te osiguravanje adekvatnih mjera zaštite podataka, informiranje ispitanika, edukacija zaposlenika škole i suradnja s nadzornim tijelom. Ukoliko Škola odluči promijeniti način i/ili tehnologiju rada ili se uključiti u neke projekte provodi analizu rizika po osobne podatke i upozorava ukoliko može imati štetne posljedice.

Službenik za zaštitu podataka je ovlašten imati pristup svim informacijama i događanjima unutar Škole te je samostalan u donošenju preporuka kojih se Škola treba pridržavati. Zadužen je za provedbu dogovorenih mjera i promjena u načinu rada temeljem provedenih prethodnih analiza te u svaku pojedinu aktivnost uključuje i druge zaposlenike po potrebi. Zadužen je za održavanje evidencije zapisa i obrada, pohranu zahtjeva ispitanika te prikupljenih privola i vođenje evidencije povreda zaštite osobnih podataka.

Škola je zasebnom odlukom imenovala Službenika za zaštitu podataka.

**SIGURNOST PODATAKA**

**Članak 6.**

Svako ophođenje s osobnim podacima mora biti izvršeno na način koji osigurava najviši mogući stupanj sigurnosti tih podataka, uključujući zaštitu od neovlaštene i/ili nezakonite obrade te od slučajnog gubitka, uništenja ili oštećenja primjenom odgovarajućih tehničkih ili organizacijskih mjera.

Osobni podaci se pohranjuju na siguran način na računalima zaposlenika Škole ili u ormarima pod ključem sa ograničenom mogućnošću pristupa. Za sve podatke se kreiraju sigurnosne kopije koje se nalaze na zasebnom serveru.

U svrhu dodatne kontrole nad zaštitom osobnih podataka Škola će vršiti interne kontrole putem posebno imenovanog tima u suradnji sa Službenikom za zaštitu podataka kako bi se procijenili eventualni propusti te obrisali podacima koji više nisu potrebni za redovan rad škole.

Svi zaposlenici su dužni odmah, ukoliko primijete određene propuste po pitanju zaštite osobnih podataka, obavijestiti Službenika za zaštitu podataka kako bi u što kraćem vremenskom roku mogao poduzeti adekvatne mjere zaštite.

**PROCJENA UČINKA**

**Članak 7.**

Procjena učinka Ukoliko dođe do značajne promjene načina rada u Školi ili do uvođenja novih tehnologija Službenik za zaštitu podataka zajedno sa Ravnateljem treba provesti procjenu učinka kojom se utvrđuje u kojoj mjeri će planirane promjene utjecati na osobne podatke koji se obrađuju te hoće li imati ikakve direktne posljedice na prava i slobode

ispitanika.

Procjena treba sadržavati opis predviđenih postupaka i svrha obrade, procjenu nužnosti i proporcionalnosti postupaka obrade povezanih s njihovim svrhama, procjenu rizika na prava i slobode ispitanika (procjena vjerojatnosti da bi navedene promjene mogle prouzročiti fizičku, materijalnu ili nematerijalnu štetu, ili dovesti do diskriminacije, krađe identiteta ili prijevare, štete za ugled, gubitka povjerljivosti osobnih podataka ili ako ispitanici neće biti u mogućnosti koristiti svoja prava) te mjere predviđene za rješavanje problema rizika.

Ukoliko se utvrdi da će novi način uzrokovati određene rizike Škola je obvezna savjetovati se s nadzornim tijelom sukladno propisanim stavkama u Uredbi.

**PRIJELAZNE I ZAVRŠNE ODREDBE**

**Članak 8.**

Ovaj Pravilnik se donosi na snagu zajedno s dvije Procedure kojima se pobliže definiraju određena područja i kojih su se svi zaposlenici dužni pridržavati.

Procedure su:

1. Procedura obrade zahtjeva ispitanika

2. Procedura u slučaju povrede osobnih podataka

**Članak 9.**

Ovaj Pravilnik je objavljen na oglasnoj ploči Škole 13. 02. 2019. a stupio je na snagu 21. veljače 2019. godine.

KLASA: 602-03/19-10/21

UR.BROJ: 2198-1-64/19-7-55

U Zadru, 13. 02. 2019.

Predsjednik/ica Školskog odbora: Ravnatelj:

Sonja Šare, mag. med. techn. Davor Vidaković, prof.